## Pravilnik o sadržaju i načinu vođenja evidencije državne granice

### NN 26/2000 (3.3.2000.), Pravilnik o sadržaju i načinu vođenja evidencije državne granice

# DRŽAVNA GEODETSKA UPRAVA

**520**

Na temelju članka 17. stavak 3. Zakona o državnoj izmjeri i katastru
nekretnina (»Narodne novine«, br. 128/99) i članka
40. stavak 2. Zakona o sustavu državne uprave (»Narodne novine«, br. 75/93, 48/99 i 15/00), ravnatelj Državne geodetske
uprave donosi

## PRAVILNIK

### O SADRŽAJU I NAČINU VOÐENJA EVIDENCIJE DRŽAVNE GRANICE

I. OPĆE ODREDBE

Članak 1.

Ovim pravilnikom se propisuje sadržaj, način osnivanja i vođenja evidencije
državne granice (u daljnjem tekstu: evidencija).

Članak 2.

U evidenciji se vode službeni podaci o državnoj granici.

Evidencija sadrži podatke o državnoj granici na kopnu, granici teritorijalnog
mora, te granici gospodarskog i epikontinentalnog
pojasa.

Članak 3.

U evidenciju se preuzimaju i upisuju podaci iz međudržavnog ugovora o
granici kojeg Republika Hrvatska sklapa s određenom susjednom državom.

Evidencija se osniva na temelju podataka koji su, u okviru međudržavnog
ugovora o granici, sadržani u dokumentima državne granice.

Članak 4.

Pojedini pojmovi upotrebljeni u ovom pravilniku
imaju sljedeće značenje:

*Državna granica* je ploha koja prolazi graničnom crtom po Zemljinoj
površini, sadrži smjer težišnice u svakoj točki
granične crte, te odvaja kopneno područje, morski prostor i unutarnje vode,
zračni prostor te podzemlje Republike Hrvatske i susjedne države.

*Granična crta* je niz točaka na Zemljinoj površini, određenih u državnom
koordinatnom sustavu, kojima se proteže državna granica.

*Prijelomna točka granične crte* je jednoznačno određena točka
koordinatama u hrvatskom državnom koordinatnom sustavu.

*Granična oznaka* je stabilizirana točka koja neposredno ili posredno
označava graničnu crtu.

II. OSNIVANJE
EVIDENCIJE

Članak 5.

Svrha osnivanja evidencije je jednoznačno vođenje podataka o državnoj
granici Republike Hrvatske.

Evidencijom se prikupljaju, obrađuju, preuzimaju, evidentiraju, održavaju i
daju u uporabu podaci o državnoj granici.

Evidencija je osnova prostornog informacijskog sustava u okviru kojeg se
planiraju, pripremaju i obavljaju radovi na državnoj granici.

*Granična oznaka* je stabilizirana točka koja neposredno ili posredno
označava graničnu crtu.

III. SADRŽAJ
EVIDENCIJE

Članak 6.

Sadržaj evidencije su podaci o identifikaciji i označavanju granične crte,
te o obliku, veličini i položaju graničnih oznaka.

U evidenciji se vode i podaci o graničnoj crti dijelova državne granice koji
nisu određeni međudržavnim ugovorom o granici.

Članak 7.

Podaci o identifikaciji i označavanju granične crte, obliku, veličini i
položaju graničnih oznaka sadržani u dokumentima državne granice su:

1. plan granice

2. popis koordinata i visina točaka granične crte

3. opis protezanja granične crte

4. popis točaka geodetske osnove

5. pregledna skica točaka geodetske osnove

6. listovi detaljnih državnih topografskih karata

7. pregledne državne topografske karte

8. pomorske navigacijske karte.

Članak 8.

*Plan granice* je skup grafičkih prikaza o položaju i načinu
stabilizacije točaka granične crte te objektima u području uz graničnu crtu.

Način izradbe plana granice, mjerilo, podjela na listove, opis i
kartografski znakovi propisuju se tehničkim uputama koje usvaja mješovito
povjerenstvo određeno međudržavnim ugovorom.

Članak 9.

*Popis koordinata* i visina točaka granične crte sadrži podatke o
numeraciji točaka granične crte, načinu stabilizacije, položajnim koordinatama
svih točaka granične crte određenim u hrvatskom državnom koordinatnom sustavu,
te visinama stabiliziranih točaka granične crte određenih u visinskom sustavu
Republike Hrvatske.

Članak 10.

*Opis protezanja granične crte* sadrži podatke o numeraciji točaka
granične crte, načinu stabilizacije, opće geografske objekte kojima se proteže
granična crta, udaljenost između točaka granične crte te opis smjera protezanja
granične crte.

Članak 11.

*Popis točaka geodetske osnove* koje se koriste za određivanje
koordinata točaka granične crte sadrži podatke o numeraciji stalnih geodetskih
točaka, načinu stabilizacije, položajnim koordinatama određenim u hrvatskom
državnom koordinatnom sustavu i visinama određenih u visinskom sustavu
Republike Hrvatske.

Članak 12.

*Pregledna skica točaka geodetske osnove* sadrži prikaz položaja
stalnih geodetskih točaka i plan računanja koordinata točaka granične crte.

Članak 13.

*Listovi detaljnih topografskih karata* u mjerilu 1 : 25 000 i 1 :
100 000 sadrže prikaz granične crte i područja s obje strane državne granice.

Članak 14.

Sadržaj evidencije su i zapisnici sastanaka mješovitih stručnih skupina,
upute za rad stručnih skupina, zapisnici o postavljanju privremenih oznaka na
graničnoj crti, zapisnici o postavljanju trajnih oznaka na graničnoj crti,
podaci mjerenja, rezultati obrade podataka mjerenja, izmjene i dopune
dokumenata državne granice, te podjela nadležnosti za obnovu i održavanje
graničnih oznaka.

Članak 15.

Evidencija sadrži podatke o broju katastarske čestice i podatke o
nositeljima prava na česticama zemljišta na kojima su stabilizirane granične
oznake.

Nositelji prava na česticama zemljišta pismenim putem se obavještavaju o
stabilizaciji točke granične crte.

Evidencija sadrži i podatke o položaju objekata koji se nalaze u području uz
graničnu crtu i koriste u svrhu zaštite državne granice te obavljanja kontrole
prelaska državne granice.

IV. OSNIVANJE
EVIDENCIJE

Članak 16.

Izvornici podataka evidencije su međudržavni ugovori kojima se određuje
državna granica na kopnu, međudržavni sporazum kojim je određuje granica epikontinentalnog pojasa, te propisi kojima se određuje
suverenitet Republike Hrvatske na moru.

V. VOÐENJE
EVIDENCIJE

Članak 17.

Evidencija se vodi u analognom i digitalnom obliku.

Članak 18.

Izmjene podataka evidencije u pogledu označavanja granične crte, oblika,
veličine i položaja graničnih oznaka, vrše se na temelju dokumenta Izmjene i
dopune plana granice, opisa protezanja granične crte i popisa koordinata i
visina točaka granične crte.

Izmjene u evidenciji provode se nakon usvajanja dokumenta Izmjene i dopune
plana granice, opisa protezanja granične crte i popisa koordinata i visina
točaka granične crte od strane mješovitog povjerenstva određenog međudržavnim
ugovorom.

VI. ČUVANJE I UPORABA
PODATAKA EVIDENCIJE

Članak 19.

Evidencija je službena osnova na temelju koje se određuju granice
katastarskih prostornih jedinica i granice prostornih jedinica službene
evidencije prostornih jedinica i registra prostornih jedinica.

Prikaz granične crte na državnim kartama izrađuje se na temelju evidencije.

VII. ZAVRŠNE ODREDBE

Članak 20.

Granična crta iz članka 6. stavak 1. pravilnika, utvrđuje se na temelju
podataka katastra zemljišta, zemljišne knjige, jedinstvene evidencije i
jedinstvenog registra prostornih jedinica i drugih podataka.

Članak 21.

Vođenje evidencije o graničnoj crti iz članka 20. ovog pra-vilnika, obavlja se uz suglasnost tijela nadležnog za
poslove uređivanja i razgraničavanja određenog dijela državne granice.

Članak 22.

Ovaj pravilnik stupa na snagu osmog dana od dana objave u »Narodnim
novinama«.

Zamjenik ravnatelja
**dr****. sc. Željko
Bačić**, v. r.

Pravilnik, NN 26/2000-520